กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นเกือบทุกพื้นที่ พร้อม เฝ้าระวังฝุ่นเพิ่มขึ้นระหว่างวันที่ 13-14 กุมภาพันธ์
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลช่วงเย็นวันนี้ (8 ก.พ.62) ภาพรวมคุณภาพอากาศอยู่ในระดับดีมากถึงคุณภาพปานกลาง โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 17 - 46 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นทุกพื้นที่จากเมื่อวานนี้ (7 ก.พ.62) เนื่องจากลมสงบ และจากมาตรการลดฝุ่นละอองของหน่วยงานต่างๆอย่างเข้มข้น ซึ่งจะช่วยให้ปริมาณฝุ่นละอองสะสมลดลงได้         ทั้งนี้คาดการณ์วันพรุ่งนี้ (9 ก.พ.62) จากโมเดลคาดการณ์ปริมาณฝุ่น PM2.5 ของ คพ. มีแนวโน้มเพิ่มขึ้น แต่ยังอยู่ในเกณฑ์มาตรฐานทุกพื้นที่ ประกอบกับได้ความร่วมมือของหน่วยงานต่างๆ ที่ได้ดำเนินมาตรการในการบรรเทาสถานการณ์อย่างเข้มข้นและต่อเนื่อง อาจส่งผลให้ปริมาณฝุ่นละอองลดลงได้ ขณะที่ต้องเฝ้าระวังสถานการณ์ฝุ่นเพิ่มขึ้นระหว่างวันที่ 13-14 กุมภาพันธ์ เนื่องจากสภาพอากาศนิ่งและลมสงบ         ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน เช่น 50 เขต กทม. ระดม Big Cleaning ทุกวันตลอดทั้งสัปดาห์ และ และได้ติดตั้งระบบสปริงเกอร์พ่นละอองน้ำที่โรงเรียนสังกัด กทม. 437 แห่ง พร้อมจัดชุดเจ้าหน้าที่ให้ความรู้เกี่ยวกับ PM2.5 และการใช้หน้ากากอนามัยให้นักเรียน // ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร // ปตท. และ บางจาก ปรับลดราคาน้ำมันดีเซล ยูโร 5 ลิตรละ 1 บาท จนถึงสิ้นเดือนกุมภาพันธ์นี้ // จัดกิจกรรม "รถน้ำ ลดฝุ่น" จัดรถน้ำร่วมฉีดพ่นน้ำกับหน่วยงานภาครัฐในเขตพื้นที่ กทม. นนทบุรี สมุทรปราการ จนกว่าจะเข้าสู่ภาวะปกติ        สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com